|  |  |  |
| --- | --- | --- |
|  | | |
|  |  | Arkivsak: 2021/704-2  Arkiv: U01  Saksbehandlar: Åshild Myhre Amundsen  Dato: 10.01.2022 |

|  |  |  |
| --- | --- | --- |
| **Saksframlegg** | | |
| **Saksnummer** | **Møtedato** | **Utval** |
|  |  | Kommunestyret |

# Gjennomføringsplan på næring- og tilflyttingsarbeid 2022

Vedlegg

|  |  |  |
| --- | --- | --- |
| 1 | Gjennomføringsplan 2022\_UTKAST TIL POLITISK BEHANLDING |  |
| 2 | Status på tiltak\_ gjennomføringplan for næring i 2021 |  |
| 3 | Presentasjon frå Lom\_spørjeundersøking næringsliv 2021 |  |

## Innstilling frå administrasjonssjefen

1. Lom kommune vedtek vedlagt gjennomføringsplan for nærings- og tilflyttingsarbeidet i 2022. Planen skal opp til ny rullering i forbindelse med neste års budsjettprosess. Dersom det blir behov for større justeringar i løpet av året skal dette opp til drøfting i formannskapet.
2. Lom lyser ut ei treårig prosjektstilling som skal jobbe tett med eksisterande administrative ressursar innan næring- og tilflyttingsarbeidet, i tråd med kommunestyrevedtak 2021/63.

Vedkommande skal bidra til å gjennomføre tiltaka som foreslått i denne planen.

Slutt på innstilling

## Saksutgreiing

I fjor vart det for fyrste gong utarbeidd ein gjennomføringsplan i 2021, og dette er ei rullering av denne planen. Den skal fungere som eit arbeidsverktøy for administrasjonen og som eit styringsverktøy for politisk nivå gjennom året. Hausten 2021 vart det gjennomført ei spørjeundersøking opp mot lokalt næringsliv, som ga viktig innsikt i kva næringslivet sjølv meiner er essensielle arbeidsoppgåver for kommunen. Dette har vorte vektlagt i planen, og ligg også vedlagt saka. Utover det baserer planen seg på følgjande dokument:

1. Dei overordna måla og strategiane som ligg i nåverande samfunnsplan (vedlagt)
2. Gjennomføringsplanen for 2021 (rullering)
3. Økonomi- og handlingsplanen 2022-2024

I sistnemnte plan står følgjande under kapittelet om næringsutvikling:

*I 2022 sender kommunen inn søknad om å delta i innovasjonsprogrammet GNIST. Dette er eit stad- og næringsutviklingsprogram i regi av DOGA (design- og arkitektur i Norge) og Nordic Edge, der 5-10 kommunar blir valt ut pr. år. Det krev ein prosjektleiar i 20 % stilling og ein eigenandel på kr. 200 000. Innlandet fylkeskommune kan vere ein mogleg bidragsytar til dette prosjektet. Attende vil kommunen få tilgang til DOGA sin arkitektur- og prosessleiarkompetanse knytt til eit konkret case.   
  
Å jobbe med å utvikle attraktive kontorfellesskap blir stadig viktigare. Stadsuavhengige arbeidsplassar kjem for fullt, forutsett gode rammevilkår og at kommunen klarer å utnytte handlingsrommet som ligg der. Kommunen kan ha fleire roller i dette arbeidet, gjerne i samarbeid med private aktørar. Det kan handle om finansiering av infrastruktur, omdømmebygging og synleggjering, bookingløysingar, bidra til å skape innhald og gratis kontorplassar for nyetablerte. Vidare ynskjer kommunen å legge til rette for etablering av kompetansearbeidsplassar i samarbeid med relevante aktørar lokalt og nasjonalt.   
  
Lom kommune har som mål å arbeide aktivt med bustadutvikling. I 2021 vart det oppretta ei strategisk gruppe for bustadutvikling i Lom med mål om å jobbe meir strategisk med bustadutvikling. Dette kan inkludere auka bruk og marknadsføring av startlån, annonsering av kommunale bustadtomter, sal av kommunale bustadar og liknande. Det er ei målsetting at den nye samfunnsplanen skal innehalde bustadpolitiske mål som strategisk bustadgruppe kan jobbe konkret med i 2022.   
  
Lom kommune skal arbeide aktivt med omdømme-, tilflytting- og integreringsarbeid. Dette arbeidet starta i 2021 og er ei prioritert oppgåve vidare.   
  
I Sogndal kommune har ein sidan 2000-talet øyremerka inntekt frå parkeringsavgifta til sentrumsføremål. Inntekta har vorte brukt som kommunal eigenandel til finansiering av m.a. fellesgoder, parkeringshus og den berømte fjordstigen til 30 millionar. I tillegg har det skapt naturleg rullering på parkeringsplassane i sentrum. Lom kommune skal utgreie om det er aktuelt å innføre parkeringsavgift på Fossbergom, tilpassa lokale forhold.   
  
Lom kommune skal legge til rette for nyetableringar og vidareutvikling av eksisterande verksemder i tråd med vedteken årleg gjennomføringsplan for næring.   
  
Forprosjektet om å etablere eit nasjonalt kompetansesenter for fjellredning i Lom går mot slutten og Lom kommune fortset å støtte prosjektet no som hovudprosjektet skal riggast.   
  
Det er etablert eit prosjekt for å legge til rette for eit tettare næringssamarbeid på tvers av kommunegrensene i Nord-Gudbrandsdalen. Arbeidet starta opp i juni 2021, og vil bli avslutta og eventuelt implementert inn i løpet av 2022. Prosjektet er finansiert gjennom skjønnsmidlar frå Statsforvaltaren i Innlandet.   
  
Lom kommune skal arbeide for styrke reiseliv- og handelsnæringa, og Lom som arrangementsstad. Det er viktig at Lom får på plass betre kapasitet for lading av el-bilar. Lom har fått midlar til fase 1 i sertifiseringsordninga "berekraftig destinasjon" gjennom Innovasjon Norge, og dette arbeidet startar 20 for fullt i 2022. Visit Jotunheimen er prosjektleiar, men kommunen skal og må vere ein aktiv bidragsytar.   
  
Lom kommune skal arbeide for sentrumsutvikling og vidareutvikling av Lom nasjonalparklandsby. Bygging av eldhuset i Presthaugen er no fullfinansiert, og skal etter planen stå ferdig i april 2022. Sidan kommunen er byggherre og initiativtakar vil dette krevje oppfølging i samarbeid med andre, slik som planlegging av offisiell opning, innkjøp av inventar, drift og rapportering.   
  
Årleg avsetning på næringsfondet ligg på rundt 4,8 millionar. Lom kommune har eit relativt romsleg næringsfond som kan brukast til å støtte opp om prioriterte satsingar. Samtidig er det ei utfordring at årleg avsetting er relativt stabil, mens "faste løyvingar" frå fondet aukar i tråd med den generelle pris- og lønsauka. Både næringskontor, regionkontor og delar av landbrukskontor er dekt gjennom næringsfondmidlane. Bruken av fondet er regulert gjennom vedtektene og retningslinjene for tildeling. Kommunen skal bidra til å auke tilskotsmidlar til næringslivet gjennom søknadar i ulike eksterne ordningar.*

I kommunestyrevedtak frå 30.11.2021 vedtok kommunestyret å *"styrke næringsarbeidet i kommunen, jamfør alternativ 3 i saksutgreiinga. Prosjektet må definerast gjennom handlingsdelen til budsjettet og sjåast i samanheng med næringssatsinga som er føreslegen der*".   
Det vises til alternativ 3 i saksutgreiiga, der det står at ei slik stilling kan vere både fast og innleigd, eittårig eller treårig eller basert på intern eller ekstern kompetanse. Særleg spørsmålet om innleigd eller ekstern kompetanse har vorte administrativt diskutert, da det finst klare ulemper og fordelar med begge alternativa. Etter ei samla vurdering har administrasjonssjefen konkludert med at det er mest fordelar knytt til å bygge kompetansen i eigen organisasjon og innstiller derfor på å tilsette ein person i ei prosjektstilling på 100%.   
Finansieringa av stillinga er ein del av totalsummen på kr. 2 000 000 som har vorte avsett for å styrke næringsarbeidet i 2022 – 2024:

*For å styrke næringsarbeidet er det lagt inn ei budsjettramme med 2 mill. kroner over 3 år. Dette skal bidra til ei auka satsing på kompetansearbeidsplassar, stadsuavhengige arbeidsplassar og bustadutvikling. Tiltaka blir finansiert gjennom bruk av bundne fond (Smådøla) 1 mill. kroner, disposisjonsfond 750.000 kroner og næringsfond 250.000 kroner (økonomi- og handlingsplanen for 2022 – 2024).*

Gjennomføringsplanen er altså ei ytterlegare konkretisering av det som allereie er vedtatt i økonomi- og handlingsdelen. Majoriteten av delmåla er tenkt gjennomført i 2022, men det er lagt inn enkelte tiltak lenger fram i økonomiplanperioden. Status for gjennomføringsplanen i 2021 ligg vedlagt saka, for å synleggjere kva som har vorte gjennomført og kvifor / kvifor ikkje. Nokre av tiltaka har vorte utsett eller vidareført til 2022. I tillegg er det mange tiltak som vil bli gjennomført kontinuerleg / etter behov, og som primært står i planen for å bli synleggjort.   
  
Tradisjonelt landbruk blir fulgt opp av felles landbrukskontor for Lom og Skjåk, der Skjåk er vertskapskommune. Dei har derfor sitt eige planverk som dei følger, og arbeidsoppgåver som blir utført av landbrukskontoret er derfor ikkje synleggjort i denne planen. Det same gjeld for skogbruk, som blir fulgt opp av skogbrukssjefen. Når det er sagt er det naturleg med samarbeid på mange områder, t.d. når det gjeld konsesjonsbehandling av både bustadar og næringstomter, informasjonsarbeid, omdømmebygging, rekruttering, arrangement, Gudbrandsdal slakteri, ulike former for tilleggsnæring og utviklingsarbeid i skjæringspunktet mellom mat, reiseliv og foredling.   
Ei ekstra stillingsressurs på næring kan derfor bidra til at dette arbeidet blir enda tettare og betre utnytta enn i dag.

Det er elles greitt å merke seg at landbruksnæringa blir fulgt opp av felles landbrukskontor for Lom og Skjåk, der Skjåk er vertskommune. Tiltak som primært blir gjennomført av landbrukskontoret er derfor ikkje lista opp i denne planen, men der det er naturleg med overlapp og samarbeid er landbrukskontoret synleggjort under "administrative ressursar". Dette gjeld t.d. innanfor omdømme- og informasjonsarbeid, arrangement og revidering av retningslinjer for bruk av næringsfondet.

## Vurdering

Det er viktig å presisere at næringsutvikling er eit arbeid som må ha ein minimumsgrad av dynamikk og handlingsrom, det er ikkje alt som let seg planlegge. Men planen konkretiserer dei viktigaste kjerneoppgåvene innan dette fagfeltet, og det gir politisk nivå og næringsliv større innsikt i dei arbeidsoppgåvene som faktisk blir utført. Det gjer at det også blir lettare å justere kursen undervegs dersom arbeidet ikkje står til forventningane. Dersom det skal leggast inn fleire tiltak i planen enn det som allereie er foreslått er det naturleg at andre oppgåver må bli nedprioritert / utsett.  
  
Ein auka stillingsressurs på næring- og tilflytting vil naturlegvis ha betydning for kor mange og store tiltak det er realistisk å legge inn i gjennomføringsplanen. Vedlagt plan har derfor eit høgare ambisjonsnivå enn i 2021, med den forutsetninga at det er mogleg å rekruttere ein ressurs som har god kompetanse / erfaring innanfor næringsutvikling, og som kan starte i jobben relativt raskt. Det er ynskjeleg å få med stillinga på stillingssleppet i februar 2022, men det er neppe realistisk å få på plass nokon før sumaren 2022. I tillegg må det avsettast ein del tid til opplæring etc. haust / vinter 2022.

Av dei to millionane som er avsett i 2022 er nokre av midlane allereie løyvd til konkrete tiltak, mens resterande midlar gir oss eit handlingsrom. Korleis desse er tenkt brukt er skissert i planen, i tillegg blir det gitt ei oversikt her:

|  |  |
| --- | --- |
|  | **2022** |
| Norsk fjellsenter | 700 000 |
| Prøveleige | 100 000 |
| Marknadsføring | 100 000 |
| Bustadutvikling / GNIST | 200 000 |
| Ekstern bistand til knoppskyting i eksisterande bedrifter | 250 000 |
| Auka stillingsressurs på næring og tilflytting, år 1 | 650 000 |
| = Totalt | **2 000 000** |

Etter innspel frå m.a. samfunnsutvalet er det også ført på ekstra kolonnar i gjennomføringsplanen for 2022. Denne synleggjer kven som er ansvarleg for arbeidet administrativt, aktuelle samarbeidspartnarar, kostnadsestimat og korleis tiltaka er tenkt finansiert.